
2024–2025 оқу жылындағы педагогикалық кеңес жұмысының ұйымдастырылуы туралы
АНЫҚТАМА
2024–2025 оқу жылында И.В. Панфилов атындағы №5 мектеп-лицейінде педагогикалық кеңес жұмысы мектептің оқу-тәрбие үдерісін жетілдіру, білім сапасын арттыру, педагогтердің кәсіби құзыреттілігін дамыту және білім алушыларға қолайлы, қауіпсіз білім беру ортасын қалыптастыру бағытында ұйымдастырылды.
Педагогикалық кеңес отырыстары мектептің жылдық жұмыс жоспарына сәйкес жүйелі түрде өткізіліп, оқу-тәрбие жұмысының негізгі бағыттары, білім сапасының көрсеткіштері, ҰБТ-ға дайындық, инклюзивті білім беру, оқушылардың бейімделуі, құқық бұзушылықтың алдын алу, оқушыларды ыстық тамақпен қамтамасыз ету, жазғы демалыс пен лагерь жұмыстарын ұйымдастыру мәселелері қарастырылды.
2024–2025 оқу жылында барлығы 5 педагогикалық кеңес отырысы өткізілді.
№1 педагогикалық кеңес – 29.08.2024 ж.
«Әділетті Қазақстан: Сапалы білім, адал ұрпақ, табысты ұлт» тақырыбында өткізілді. Кеңесте жаңа оқу жылындағы оқу-тәрбие үдерісінің мақсаттары мен міндеттері, өткен оқу жылының қорытындысы, ҰБТ нәтижелері, мектептің оқу-тәрбие жұмысының жоспары, педагогтердің апталық жүктемесі, сабақ кестесі, сынып жетекшілері мен әдістемелік бірлестік жетекшілерінің қызметі қаралды. Сонымен қатар инклюзивті білім алатын және ерекше білім беру қажеттіліктері бар білім алушылардың тізімі бекітіліп, «Алтын белгі», «Үздік аттестат» үміткерлерінің тізімі қарастырылды.
Кеңесте «Біртұтас тәрбие бағдарламасын» іске асыру, құқық бұзушылықтың алдын алу, ішкі тәртіп ережелері, мектеп пен ата-ана арасындағы өзара жауапкершілік, «Мектепке жол» акциясы және әлеуметтік қолдауды қажет ететін білім алушыларға көмек көрсету мәселелеріне ерекше назар аударылды.
№2 педагогикалық кеңес – 02.11.2024 ж.
«Білім беру үдерісіне қатысушылардың мотивациялық сферасын дамыту арқылы негізгі құзыреттіліктерді қалыптастыру» тақырыбында өткізілді. Кеңесте І тоқсан қорытындысы бойынша 2–11 сыныптардағы оқу-тәрбие жұмысының нәтижелері сараланып, білім сапасын арттыру және ҰБТ-ға дайындық жұмыстары талданды.
Сонымен бірге ерекше білім беру қажеттіліктері бар балалармен жұмыс жүргізу, инклюзивті білім берудегі педагогтің рөлі, 1 және 5-сынып оқушыларының бейімделуі, сабаққа қатысу нәтижелері қарастырылды. Оқушылар арасында құқық бұзушылықтың, діни экстремизмнің алдын алу жұмыстары, «Мектеп театры» жобасы және мектеп асханасындағы тамақтану сапасына мониторинг жүргізу мәселелері талқыланды.
№3 педагогикалық кеңес – 05.01.2025 ж.
«Қазіргі қоғамда әлеуметтік бейімделу және табысқа жету үшін тәрбие ортасын құру, оқушылардың азаматтық, патриоттық сезімін қалыптастыру» тақырыбында өткізілді.
Педагогикалық кеңесте ІІ тоқсанның оқу-тәрбие жұмысының қорытындысы, ІІІ тоқсанға арналған міндеттер, ҰБТ-ға және пәндік олимпиадаларға дайындық жұмыстары қаралды. «Панфилов парламенті», «Жас ұлан», «Панфилов жастары» дебат клубының жұмыстары мен жетістіктері сараланды.
Отырыста білім алушылардың бойында отансүйгіштік, азаматтық жауапкершілік, ұлттық құндылықтарды құрметтеу, қоғамдық белсенділік және өзара сыйластық қасиеттерін қалыптастыруға бағытталған тәрбие жұмыстарының маңыздылығы атап өтілді.
№4 педагогикалық кеңес – 25.03.2025 ж.
«Педагогтің жоғары кәсіби құзыреттілігі – білім беру үдерісінің жоғары нәтижесі» тақырыбында өткізілді.
Кеңесте ІІІ тоқсан бойынша оқу-тәрбие жұмысының қорытынды нәтижелері, білім сапасын арттыру және ҰБТ-ға дайындық жұмыстары талданды. Пәндік олимпиадалар мен ғылыми жобалардың нәтижелері қаралып, оқушылардың оқу жетістіктерін арттыруға бағытталған жұмыстар сараланды.
Сонымен қатар жазғы лагерь жұмысын ұйымдастыру, әлеуметтік жағынан қорғалмаған отбасылардан шыққан оқушыларды ыстық тамақпен қамтамасыз ету, үйден оқытылатын және инклюзивті білім алатын білім алушыларға білім беру барысы қарастырылды.
№5 педагогикалық кеңес – 27.05.2025 ж.
«2024–2025 оқу жылының оқу-тәрбие жұмысын қорытындылау, нәтижелер мен ұсыныстар» тақырыбында өткізілді.
Қорытынды педагогикалық кеңесте оқу жылының оқу-тәрбие жұмысының нәтижелері жинақталып, білім сапасының қорытынды көрсеткіштері сараланды. Білім алушыларды келесі сыныпқа көшіру, 9 және 11-сынып оқушыларын қорытынды аттестаттауға жіберу, ҰБТ-ға дайындық жұмыстары қаралды.
Педагогтердің біліктілік санаттары бойынша аттестатталуы, кәсіби рейтингі, педагогтердің шығармашылық және кәсіби белсенділігі талданды. Жазғы мектеп, жазғы лагерь жұмыстарын ұйымдастыру және жаз мезгілінде білім алушылар арасында құқық бұзушылықтың алдын алу шаралары бойынша міндеттер белгіленді.
Жалпы, 2024–2025 оқу жылындағы педагогикалық кеңес отырыстарының мазмұны «Біртұтас тәрбие бағдарламасының» ұлттық мүдде, ар-ұят, талап құндылықтарын білім беру және тәрбие үдерісімен сабақтастыруға бағытталды. Отырыстар барысында білім алушылардың отансүйгіштік, жауапкершілік, адалдық, еңбекқорлық, мейірімділік, өзара құрмет, құқықтық және экологиялық мәдениетін қалыптастыру мәселелері жүйелі түрде қарастырылды.
Педагогикалық кеңестерде қаралған мәселелер бойынша тиісті қаулылар қабылданып, орындау мерзімдері мен жауапты тұлғалар белгіленді. Қабылданған шешімдердің орындалуы мектеп әкімшілігі тарапынан бақылауға алынып, келесі педагогикалық кеңестерде атқарылған жұмыстардың нәтижелері қарастырылды.
Оқу жылы қорытындысы бойынша педагогикалық кеңес жұмысы мектептің оқу-тәрбие үдерісін жүйелі ұйымдастыруға, білім сапасын арттыруға, педагогтердің кәсіби дамуын қолдауға және білім алушылардың ұлттық және жалпыадамзаттық құндылықтарды меңгеруіне бағытталғаны анықталды.

